Ons wil graag in die komende paar weke die psige van Suid-Afrikaners as 'n nasie ondersoek en hoe ons almal geaffekteer is deur die verlede en hedendaagse gebeure, asook die gevolge van die pogings tot regstelling. Ons wil graag kyk na sekere tendense en neigings in die land vanuit 'n sielkundige en sosiologiese perspektief.
Ons is oortuig dat 'n mens beter begrip kan ontwikkel vir 'n situasie slegs as jy kennis dra van faktore wat daartoe gelei het. Die gewelddadige kultuur wat tans in die land heers, is 'n probleem wat veral vandag se jeug en hul toekomsvisie affekteer. Dit is nodig dat ons kennis dra van hoe ons verlede ook in die hede manifesteer.
Kortom gesê: in ons taal is ’n taal-probleem eerder ’n taal-geleentheid – ons “taal” is een van integrale inklusiewe veel-talige diskoers, omdat ons trou sweer aan Suid-Afrika. Die basispunt is dat niemand meer namens die jeug mag praat nie – die jeug begin nou self luidkeels praat. Jy kan net praat as jy vrae vra – ons leer dit gou.
Ons het afgeskop met die viering/herdenking van 16 Junie en ’n terugblik daarop. Die jeug van Suid-Afrika het gehelp om hierdie land vry te maak. Dis belangrik dat ons dit onthou, asook dat ons die voorreg om deel te wees van ’n vrye Suid-Afrika besef.